जीवजन्तु मारेर खाएकोमा बेयर ग्रिल्सलाई पश्चाताप, अब जिउँदो जनावर नखाने
विश्व प्रसिद्ध एड्भेन्चर शो 'म्यान भर्सेज वाइल्ड' का होस्ट बेयर ग्रिल्सले आफूले 'शो' को क्रममा जिउँदो जनावरलाई मारेर खाएकोमा पश्चाताप गरेका छन् । उनले सुरुआती दिनमा धेरै जनावरलाई मारेर खाएको स्वीकार गरे ।
काठमाडौँ — विश्व प्रसिद्ध एड्भेन्चर शो 'म्यान भर्सेज वाइल्ड' का होस्ट बेयर ग्रिल्सले आफूले 'शो' को क्रममा जिउँदो जनावरलाई मारेर खाएकोमा पश्चाताप गरेका छन् । उनले सुरुआती दिनमा धेरै जनावरलाई मारेर खाएको स्वीकार गरे ।तर हालैको एक अन्तर्वार्तामा उनले त्यसप्रति आत्मालोचना गरेका हुन् । यस्तै बेयरले अब आफ्नो शोका लागि कुनै पनि जीव हत्या नगर्ने प्रतिवद्धता व्यक्त गरेका छन् । बरु यसका लागि मरेका जनावरहरू नै खाने उनले बताएका छन् ।'मलाई लाग्छ कि बाँच्नका लागि वा खानाका लागि पक्कै पनि सुरुआती दिनहरूमा मैले ज्यादै धेरै सर्प, बिच्छी सहित धेरै जनावर मारें । मलाई यसमा ज्यादै पश्चाताप हुन्छ । अब म त्यसबाट धेरै पर आइसकेको छु,' बेयरले भनेका छन् ।यस्तै उनले सबैजसो महान व्यक्तिहरू इतिहासमा जंगलवासी नै बनेको र उनीहरूले ज्यान जोखिममा राखेर आफ्नो ऊर्जा खर्च गरेको स्मरण गराए । तर पछिल्लो समय उनले आफ्नो शो मा आएका 'भेगान' तथा साकाहारी व्यक्तिहरूबाट प्रेरणा मिलेको पनि बताए । र मासु खानेहरूबारे सोच बदलिएको पनि उनको धारणा थियो ।बेयरले आफ्नो शो मा थुप्रै प्रसिद्ध व्यक्तिहरूलाई आफूसँगै जंगलमा पुर्‍याएका छन् । र उनीहरू सबैको सम्मान गर्ने उनले बताए । बेयर ग्रिल्सले यसअघि अमेरिकी पूर्वराष्ट्रपति बाराक ओबामा र भारतीय प्रधानमन्त्री नरेन्द्र मोदीलाई पनि जंगलमा लगेका थिए ।